ພັນທະມິດ ສຫລ ເລີ້ມໂຈມຕີ ເພື່ອປົດປ່ອຍ ເມືອງ Raqqa
ໃນຖະແຫຼງການ ທີ່ນຳອອກເຜີຍແຜ່ ເປັນວີດີໂອນັ້ນ ກຳລັງທີ່ເປັນພັນທະມິດ ຂອງສະຫະລັດ ກ່າວວ່າ ການບຸກໂຈມຕີ ເພື່ອປົດປ່ອຍເມືອງ Raqqa ເລີ້ມຂຶ້ນແລ້ວ.
ກອງກຳລັງປະຊາທິປະໄຕຊີເຣຍ ຫຼື SDF ພາຍໃຕ້ການນຳພາຂອງຊາວເຄີດ ເປີດສາກ ບຸກໂຈມຕີເພື່ອເຂົ້າຍຶດເອົາບໍລິເວນທີ່ຢູ່ທາງເໜືອຂອງເມືອງ Raqqa ຊຶ່ງໃນຄວາມເປັນຈິງແລ້ວແມ່ນເມືອງຫຼວງຂອງກຸ່ມລັດອິສລາມໃນຊີເຣຍ ໂດຍມີຈຸດປະສົງແນໃສ່ເພື່ອປົດປ່ອຍເມືອງດັ່ງກ່າວໃນທີ່ສຸດ ກຸ່ມພັນທະມິດຂອງສະຫະລັດ ໄດ້ປະກາດຢູ່ໃນຖະແຫຼງຂ່າວທາງວີດີໂອທີ່ນຳອອກເຜີຍແຜ່ທາງອິນເຕີແນັດໃນວັນອັງຄານວານນີ້ ພວກເຮົາພວມເປີດສາກເລີ້ມບຸກໂຈມຕີໂດຍໄດ້ຮັບຄວາມຊ່ອຍເຫລືອ ຈາກກຳລັງແນວໂຮມ ພາຍໃຕ້ການນຳພາຂອງສະຫະລັດ ຢູ່ທາງເໜືອຂອງເມືອງ Raqqa ນັ້ນຄືຄຳເວົ້າຂອງທ່ານນາງ Rojda Felat ຜູ້ບັນຊາການຍິງຂອງກຳລັງຊາວເຄີດ ເຈົ້າໜ້າທີ່ອະວຸໂສທ່ານນຶ່ງ ຂອງກຳລັງປະຊາທິປະໄຕຊີເຣຍ ກ່າວຕໍ່ວີໂອເອວ່າ ກຳລັງ ຂອງພວກທ່ານພວມບຸກເຂົ້າໄປຈາກ 3 ທາງດ້ວຍກັນ ທ່ານກ່າວຕື່ມວ່າ ໄດ້ມີການນຳໃຊ້ລົດຖັງແລະອາວຸດໜັກອື່ນໆຂອງຊາວເຄີດນຳດ້ວຍ ພັນເອກ Steve Warren ໂຄສົກຂອງກຳລັງປະສົມ ພາຍໃຕ້ການນຳພາຂອງສະຫະ ລັດທີ່ພວມສູ້ລົບກັບກຸ່ມລັດອິສລາມກ່າວວ່າ ກຳລັງປະຊາທິປະໄຕຊີເຣຍໄດ້ປະກາດ ວ່າເຂົາເຈົ້າເລີ້ມການປະຕິບັດງານ ເພື່ອປົດປ່ອຍເຂດຊົນນະບົດ ທີ່ຢູ່ທາງເໜືອຂອງ ເມືອງ Raqqa ພວກເຮົາແມ່ນໄດ້ເພັ່ງເລັງ ສະເໝີມາ ທີ່ຈະຂັບໄລ່ ກຸ່ມລັດອິສລາມ ອອກຈາກເມືອງ Raqqa ແລະພວກເຮົາຈະສືບຕໍ່ໃຫ້ການສະໜັບສະໜຸນແກ່ກຳລັງ ປະຊາທິປະໄຕຊີເຣຍ ໃນຂະນະທີ່ເຂົາເຈົ້າເລີ້ມບຸຸກໂຈມຕີທາງພາກພື້ນດິນເພື່ອສ້າງຄວາມໂດດດ່ຽວເພີ້ມຕື່ມໃຫ້ແກ່ເມືອງດັ່ງກ່າວ ຜູ້ບັນຊາການຄົນນຶ່ງຂອງກຳລັງປະຊາທິປະໄຕຊີເຣຍ ກ່າວກ່ອນໜ້ານີ້ວ່າ ທະຫານກຳ ລັງແນວໂຮມຈະທຳການສູ້ລົບຮ່ວມກັບກຳລັງ SDF ແຕ່ທ່ານ Warren ບໍ່ໄດ້ໃຫ້ຄວາມ ເຫັນໃດໆກ່ຽວກັບບົດບາດທີ່ສະເພາະເຈາະຈົງຂອງກຳລັງແນວໂຮມ ດັ່ງທີ່ພວກທ່ານຮູ້ ພວກເຮົາບໍ່ເວົ້າເຖິງ ການປະຕິບັດງານໃດໆຂອງກຳລັງພິເສດ ທ່ານ Warren ກ່າວ ລັດຖະມົນຕີການຕ່າງປະເທດຣັດເຊຍ ທ່ານ Sergei Lavrov ກ່າວໃນລະຫວ່າງການ ໄປຢ້ຽມຢາມອຸສເບັກກິສຖານວ່າ ມົສກູພ້ອມແລ້ວທີ່ຈະປະສານງານກັບຊາວເຄີດແລະກຳລັງແນວໂຮມພາຍໃຕ້ການນຳພາຂອງສະຫະລັດເພື່ອປົດປອ່ຍເມືອງ Raqqa ແຕ່ແນວໃດກໍຕາມ ສະຫະລັດບໍ່ໄດ້ໃຫ້ຄວາມສຳຄັນ ກ່ຽວກັບໂອກາດໃນການດຳເນີນງານຮ່ວມກັນລະຫວ່າງສະຫະລັດແລະຣັດເຊຍທີ່ເມືອງ Raqqa ທ່ານ Warren ໄດ້ປະຕິເສດຕໍ່ຄວາມຄິດກ່ຽວກັບຄວາມເປັນໄປໄດ້ໃນການທີ່ຈະ ມີການຮ່ວມມືກັບຣັດເຊຍ